CELEX: 32021R1418
Language: sk
Date: 2021-06-23 00:00:00
Title: Delegované nariadenie Komisie (EÚ) 2021/1418 z 23. júna 2021, ktorým sa mení delegované nariadenie (EÚ) č. 640/2014, pokiaľ ide o pravidlá týkajúce sa sankcií v rámci režimov pomoci na zvieratá alebo podporných opatrení na zvieratá

31.8.2021   
               
               
                  SK
               
               
                  Úradný vestník Európskej únie
               
               
                  L 305/6
               
            
         DELEGOVANÉ NARIADENIE KOMISIE (EÚ) 2021/1418
         z 23. júna 2021,
         ktorým sa mení delegované nariadenie (EÚ) č. 640/2014, pokiaľ ide o pravidlá týkajúce sa sankcií v rámci režimov pomoci na zvieratá alebo podporných opatrení na zvieratá
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008 (1), a najmä na jeho článok 63 ods. 4, článok 64 ods. 6 a článok 77 ods. 7,
         keďže:
         
                     (1)
                  
                  
                     V článku 31 ods. 1 delegovaného nariadenia Komisie (EÚ) č. 640/2014 (2) zmenenom delegovaným nariadením Komisie (EÚ) 2021/841 (3) sa stanovuje, že celková suma pomoci alebo podpory, na ktorú má príjemca nárok, by sa mala vyplatiť na základe počtu zvierat určeného v súlade s článkom 30 ods. 3 delegovaného nariadenia (EÚ) č. 640/2014, za predpokladu, že sa zistia maximálne tri neurčené zvieratá a že dané neurčené zvieratá možno individuálne identifikovať ktorýmkoľvek z prostriedkov stanovených v systéme na identifikáciu a registráciu zvierat, ako sa vymedzuje v článku 2 ods. 1 bode 7 uvedeného nariadenia. Individuálna identifikácia zvierat sa však nevzťahuje na druhy zvierat iné než hovädzí dobytok, ovce a kozy. Okrem toho sa v článku 31 ods. 2 delegovaného nariadenia (EÚ) č. 640/2014 stanovuje, že administratívna sankcia sa uplatňuje len v prípadoch, ak sa zistia viac než len tri neurčené zvieratá, bez zmienky prípadu, keď nemožno žiadnym z prostriedkov stanovených v systéme na identifikáciu a registráciu zvierat individuálne identifikovať maximálne tri kusy hovädzieho dobytka, ovce a kozy.
                  
               
                     (2)
                  
                  
                     Výsledkom je, že druhá podmienka uvedená v článku 31 ods. 1 písm. b) delegovaného nariadenia (EÚ) č. 640/2014 vylučuje z výnimky z uplatňovania administratívnych sankcií všetky druhy zvierat okrem hovädzieho dobytka, oviec a kôz, na ktoré sa vzťahuje delegované nariadenie (EÚ) č. 640/2014.
                  
               
                     (3)
                  
                  
                     Preto je vhodné preformulovať článok 31 ods. 1 písm. b) delegovaného nariadenia (EÚ) č. 640/2014 takým spôsobom, aby sa požiadavka individuálnej identifikácie vzťahovala len na hovädzí dobytok, ovce a kozy.
                  
               
                     (4)
                  
                  
                     V článku 31 ods. 2 delegovaného nariadenia (EÚ) č. 640/2014 sa nestanovujú žiadne sankcie v prípadoch, keď nemožno individuálne identifikovať maximálne tri kusy hovädzieho dobytka, ovce a kozy, čo znamená, že dané zvieratá prišli o svoju identitu a vysledovateľnosť z akéhokoľvek zdroja systému na identifikáciu a registráciu zvierat. Výsledkom je situácia, že menej závažné prípady neplnenia povinnosti založené len na počte neurčených zvierat by viedli k sankciám, pričom vážnejšie prípady neplnenia povinnosti, ktoré sa týkajú zvierat (hovädzieho dobytka, oviec a kôz), ktoré nemožno identifikovať, by nemali žiadne dôsledky.
                  
               
                     (5)
                  
                  
                     Preto je vhodné stanoviť administratívne sankcie za vážnejšie prípady neplnenia povinnosti, keď neurčené kusy hovädzieho dobytka, ovce a kozy nemožno individuálne identifikovať žiadnym z prostriedkov stanovených v systéme na identifikáciu a registráciu zvierat, bez ohľadu na ich počet.
                  
               
                     (6)
                  
                  
                     Delegované nariadenie (EÚ) č. 640/2014 by sa preto malo zodpovedajúcim spôsobom zmeniť.
                  
               
                     (7)
                  
                  
                     Analogicky s delegovaným nariadením (EÚ) 2021/841 by sa toto nariadenie malo uplatňovať v súvislosti so žiadosťami o pomoc, žiadosťami o podporu a žiadosťami o platbu týkajúcimi sa rokov nároku alebo prémiových období začínajúcich od 1. januára 2021,
                  
               PRIJALA TOTO NARIADENIE:
         
            Článok 1
            Článok 31 delegovaného nariadenia (EÚ) č. 640/2014 sa mení takto:
            
                        a)
                     
                     
                        V odseku 1 sa písmeno b) nahrádza takto:
                        
                                    „b)
                                 
                                 
                                    možno neurčený hovädzí dobytok, ovce a kozy individuálne identifikovať akýmkoľvek prostriedkom stanoveným v systéme na identifikáciu a registráciu zvierat.“
                                 
                              
                  
                        b)
                     
                     
                        V odseku 2 prvom pododseku sa úvodná veta nahrádza takto:
                        „V prípade viac ako troch neurčených zvierat alebo v prípade neurčeného hovädzieho dobytka, oviec a kôz, ktoré nemožno individuálne identifikovať žiadnym z prostriedkov stanoveným v systéme na identifikáciu a registráciu zvierat, celková suma pomoci alebo podpory, na ktorú má príjemca nárok v rámci režimu pomoci alebo podporného opatrenia, alebo druhu operácie v rámci takéhoto podporného opatrenia uvedených v odseku 1 v predmetnom roku nároku, sa zníži o:“.
                     
                  
         
            Článok 2
            Nadobudnutie účinnosti a uplatňovanie
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            Uplatňuje sa v súvislosti so žiadosťami o pomoc, žiadosťami o podporu a žiadosťami o platbu týkajúcimi sa rokov nároku alebo prémiových období začínajúcich od 1. januára 2021.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 23. júna 2021
            
               
                  Za Komisiu
               
               
                  Predsedníčka
               
               Ursula VON DER LEYEN
            
         
         
            (1)  Ú. v. EÚ L 347, 20.12.2013, s. 549.
         
            (2)  Delegované nariadenie Komisie (EÚ) č. 640/2014 z 11. marca 2014, ktorým sa dopĺňa nariadenie Európskeho parlamentu a Rady (EÚ) č. 1306/2013 vzhľadom na integrovaný administratívny a kontrolný systém, podmienky zamietnutia alebo odňatia platieb a administratívne sankcie uplatniteľné na priame platby, podporné nariadenia na rozvoj vidieka a krížové plnenie (Ú. v. EÚ L 181, 20.6.2014, s. 48).
         
            (3)  Delegované nariadenie Komisie (EÚ) 2021/841 z 19. februára 2021, ktorým sa mení delegované nariadenie (EÚ) č. 640/2014, pokiaľ ide o pravidlá týkajúce sa neplnenia povinností v súvislosti so systémom identifikácie a registrácie hovädzieho dobytka, oviec a kôz a výpočtu úrovne administratívnych sankcií v súvislosti s nahlásenými zvieratami v rámci režimov pomoci na zvieratá alebo podporných opatrení na zvieratá (Ú. v. EÚ L 186, 27.5.2021, s. 12).